कुआं सूखा, 10 दिन से डूंगरसी का बास में पानी नहीं
डूंगरसीका बास गांव में सोमवार को ग्रामीणों ने दस दिनाें से पानी नहीं आने पर प्रदर्शन किया। प्रदर्शनकारी ग्रामीण अमरचंद मारोठिया, श्रवण लाल, प्रहलाद स्वामी, कैलाशचंद यादव, मानसिंह शेखावत, महेश योगी, गोविंदराम कुमावत, मालीराम योगी, संतोश देवी, चौथी देवी आदि का कहना था कि गांव में जनता जल योजना के तहत एकमात्र कुएं से ही पेयजल सप्लाई होती थी।
दस दिनों से कुआं सूख जाने से पेयजल संकट गहरा गया है। हैण्डपम्प खेती के कुओं में भी जलस्तर गहरा चुका है। पानी के लिए दूरदराज भटकना पड़ रहा है।
कुएं के लिए सांभरलेक पंचायत समिति के एईएन दिनेश कुमार द्वारा करीब दो माह पूर्व एस्टीमेट करीब चार लाख रुपए का गहरा कराने के लिए बनाया गया, लेकिन राशि स्वीकृत नहीं होने से परेशानी हो रही है। कई बार विकास अधिकारी, प्रधान, फुलेरा विधायक को अवगत कराने के बावजूद सुनवाई नहीं हो रही है। सूचना पर सरपंच नवलकिशोर कुमावत, सचिव प्रकाशपाल सिंह, सहायक सचिव हेमराज मीणा ने लोगों से समझाइश कर मामला शांत किया। ग्रामीणों ने एक सप्ताह में पेयजल सप्लाई सुचारु नहीं होने पर पंचायत के सामने धरने पर बैठने की चेतावनी दी है।
सरपंच नवलकिशोर कुमावत का कहना है कि इस संबंध में 24 अगस्त को पंचायत समिति में ज्ञापन भी दिया हुआ है। अधिकारियों से मिलकर शीघ्र बजट आवंटन कराया जाएगा। फुलेरा विधायक निर्मल कुमावत का कहना है विभागीय अधिकारियों से शीघ्र बातचीत कर डूंगरसी का बास गांव में पेयजल संकट का निदान करवा दिया जाएगा।
भैंसावा. डूंगरसीका बास गांव में पेयजल संकट से गुस्साए ग्रामीण महिलाएं धरना प्रदर्शन कर नारेबाजी करते हुए।
bho_Deva hin_Deva hin_Deva hin_Deva hin_Deva hin_Deva